Къардэн Мартин и тыгъэ
2013 — 2014 гъэ еджэгъуэщIэм мы зэманым хуагъэхьэзырыж еджапIэхэр, гъэсапIэхэр. Шэрэдж куейм хыхьэ Зэрэгъыж жылэм дэт «Нур» сабий садым и бжэхэр ноби яхузэIупх хъунущ сабий цIыкIухэм.
ЩIыпIэ администрацэм и пресс-IуэхущIапIэм и лэжьакIуэ Кужоновэ Эльмирэ зэрыжиIамкIэ, садым и гъэсэн цIыкIухэм я гъэмахуэ зыгъэпсэхугъуэр къызэрысу, IуэхущIапIэм занщIэу щаублащ зэгъэпэщыжыныгъэ лэжьыгъэхэр. Иджы мис: къабзагъэр щытепщэ, зыхуей хуагъэзэжа пэшхэр, я пщIантIэр нэсу хуэхьэзырщ гъэ еджэгъуэщIэм.
Пэш хуитхэмрэ джэгупIэ екIухэмрэ нэмыщI, «Нурым» екIуалIэ сабийхэм къапоплъэ ахэр хуабжьу зыщыгуфIыкIыну нэгъуэщI Iуэхугъуи. Абыхэм папщIэ сабий садым и лэжьакIуэхэм къащэхуащ зэрыджэгу, акъылым зезыгъэужь хьэпшып зэмылIэужьыгъуэ куэд. Псори зэхэту абыхэм ятекIуэдащ ахъшэ сом мин 80.
— Зэрыджэгу хьэпшыпхэр къызэрытщэхуа ахъшэр сабий садым къыхуиутIыпщащ ди къуажэгъу Къардэн Мартин. А хьэрычэтыщIэр иджыпсту хамэ къэрал щопсэу. И мылъку хьэлэлым псапэ хищIыкIыу, къуажэ сабийхэм папщIэ ахъшэр и анэм къыхуигъэхьащ. И къуэм и тыгъэ гуапэр абы къытIэригъэхьэжащ, — жеIэ «Нурым» и унафэщI ШэрыIужь Риммэ.
Сабий садым и лэжьакIуэхэмрэ абы екIуалIэ цIыкIухэм я адэ-анэхэмрэ фIыщIэ ин хуащI Къардэн Мартин, щалъхуа къуажэм дэс щIэблэм яхуищIа апхуэдэ тыгъэм папщIэ. Садым и гъэсэнхэр абы зэрыщыгуфIыкIынур сыт хуэдэу езыр!
КЪАРДЭН Маритэ.
